b'\n_START_ARTICLE_\nGol!\n_START_SECTION_\nVsebina\n_START_PARAGRAPH_\nSantiago Mu\xc3\xb1ez (igra ga Kuno Becker) je revni mehi\xc5\xa1ki mladeni\xc4\x8d, ki se je z dru\xc5\xbeino po nezakonitem pre\xc4\x8dkanju mehi\xc5\xa1ko-ameri\xc5\xa1ke meje ustalil v Los Angelesu. Santiago si kruh slu\xc5\xbei z vrtnarjenjem in kuhanjem v kitajski restavraciji. V prostem \xc4\x8dasu igra za lokalno nogometno ekipo, v kateri je dale\xc4\x8d najbolj\xc5\xa1i igralec. Njegova najve\xc4\x8dja \xc5\xbeelja je, da bi se dostojno pre\xc5\xbeivljal z igranjem nogometa. Glede na to, da igra za ekipo amaterjev v krajevni ligi, je kariera profesionalnega nogometa\xc5\xa1a zanj te\xc5\xbeko uresni\xc4\x8dljiva._NEWLINE_Nekega dne ga nato opazi Glen Foy (igra ga Stephen Dillane), biv\xc5\xa1i nogometa\xc5\xa1 Newcastla in nogometni skavt, ki se pre\xc5\xbeivlja kot avtomehanik. Glen je nad Santiagovo igro tako navdu\xc5\xa1en, da mu priskrbi preizkus pri Newcastle Unitedu, ki ga je ravno tedaj okrepil nov igralec po imenu Gavin Harris (igra ga Alessandro Nivola). Ker Santiago nima denarja za pot v Anglijo, si najde nekaj manj\xc5\xa1ih zaposlitev. Ko kon\xc4\x8dno zbere dovolj denarja za pot, spozna, da mu je ves denar vzel o\xc4\x8de in z njim kupil poltovornjaka. O\xc4\x8de je njegovi nogometni karieri in selitvi v Anglijo sicer \xc5\xbee ves \xc4\x8das nasprotoval, saj je \xc5\xbeelel Santiaga in z njim voditi lastno vrtnarsko firmo. Santiagove sanje se razblinijo le za trenutek, saj mu v bran prisko\xc4\x8di babica in mu brez o\xc4\x8detove vednosti posodi dovolj denarja za pot do Newcastla._NEWLINE_Glen Santiaga ob prihodu na otok toplo sprejme in kmalu napo\xc4\x8di \xc4\x8das za preizkus. Direktor da mehi\xc5\xa1kemu talentu mo\xc5\xbenost le na enem treningu, na katerem Santiago \xc5\xbeiv\xc4\x8den, zdelan od dolgega potovanja in nevajen angle\xc5\xa1kega vremena in igranja v blatu po\xc4\x8di pod pritiskom. V klubu ga seveda ne vzamejo, a se zanj vnovi\xc4\x8d potegne Glen in pri direktorju izbaranta nov, tokrat enomese\xc4\x8dni preizkus. Santiago v klubu spozna prikupno medicinsko sestro Roz Harmison (igra jo Anna Friel) in ji med rutinskim pregledom zamol\xc4\x8di respiratorne te\xc5\xbeave - boleha namre\xc4\x8d za astmo in tako pred vsako tekmo uporabi inhalator. Ko mu eden od soigralcev pred tekmo stopi na inhalator in ga razlomi, Santiago ne dobi svoje inhalacijske doze in celotno tekmo odigra zmeden in zadihan. Trener nad njegovo predstavo seveda ni navdu\xc5\xa1en in ga izpusti iz mo\xc5\xa1tva._NEWLINE_Santiago se tako \xc5\xbee sprijazne z usodo, ko na poti na letali\xc5\xa1\xc4\x8de naleti na okrepitev Newcastla Gavina Harrisa. Z njim se spoprijatelji in mu pojasni situacijo, Harris ga tako odpelje k direktorju. Tam Santiago polo\xc5\xbei vse karte na mizo in direktor ga kon\xc4\x8dno le sprejme v klub, na naslednji tekmi dobi Santiago prilo\xc5\xbenost \xc5\xbee v B ekipi. Tam se hitro ustali v za\xc4\x8detni enajsterici in zaradi te\xc5\xbeav s po\xc5\xa1kodbami dobi prilo\xc5\xbenost celo v postavi A ekipe, na tekmi proti Fulhamu. Po po\xc5\xa1kodbi enega od \xc4\x8dlanov za\xc4\x8detne postave sredi sre\xc4\x8danja vstopi v igro in z izjemnim prodorom ekipi priigra odlo\xc4\x8dilno enajstmetrovko, ki jo nato uspe\xc5\xa1no izvede Harris. S slednjim postaneta tesna prijatelja, delita si stanovanje in skupaj obiskujeta no\xc4\x8dne klube. Harris, ki je nasploh precej nepriljubljen zavoljo ne\xc5\xa1portnega \xc5\xbeivljenja in pono\xc4\x8devanja v diskotekah, ga neko\xc4\x8d pripelje v lokal, kjer Santiaga paparaci ujamejo v objemu neke \xc5\xbeenske. Fotografija se naslednji dan znajde v tabloidih, kar mo\xc4\x8dno ujezi direktorja. Santiago naleti tudi na neodobravanje punce in obenem do\xc5\xbeivi \xc5\xa1ok ob o\xc4\x8detovi smrti._NEWLINE_Ko se odpravi domov, se nato na letali\xc5\xa1\xc4\x8du premisli in ostane v Newcastlu. Njegovo odlo\xc4\x8ditev podpre tudi babica in Santiago se tako vrne v klub. Kmalu izve, da ga je trener A ekipe vpoklical za odlo\xc4\x8dilno tekmo prvenstva proti Liverpoolu. Newcastle bi se z zmago proti Liverpoolu uvrstil na \xc4\x8detrto mesto, ki pelje v Ligo prvakov. Harris \xc4\x8drnobele povede v vodstvo z 1\xe2\x80\x930, a nato redsi prevzamejo pobudo in do pol\xc4\x8dasa preko Igorja Bi\xc5\xa1\xc4\x87ana in Milana Baro\xc5\xa1a spreobrnejo izid v svojo korist, 1\xe2\x80\x932. Santiago nato napravi prodor po boku in v sredino poda Harrisu, ki z glavo zatrese mre\xc5\xbeo. 2\xe2\x80\x932. Ker remi Newcastlu ne prina\xc5\xa1a \xc4\x8detrtega mesta in Lige prvakov, se \xc4\x8drnobeli vse bolj osredoto\xc4\x8dijo na dosego tistega morebitnega tretjega zadetka._NEWLINE_Newcastle kr\xc4\x8devito napada, a ne uspe zabiti gola in nekaj minut pred koncem ima Santiago v nogah prosti strel z roba kazenskega prostora. Ker je pozicija dejansko bli\xc5\xbeje kotni zastavici kot to\xc4\x8dki enajstih metrov, vsi pri\xc4\x8dakujejo podajo v prostor. Santiago se namesto tega odlo\xc4\x8di kar sam udariti na vrata in z lobom prekrasno ukani Liverpoolovega \xc4\x8duvaja mre\xc5\xbee. Izid je 3\xe2\x80\x932, navija\xc4\x8di na tribunah zapadejo v evforijo in sodnik zapiska konec, Santiago pa postane junak dneva. Ob koncu tekme ga iz Los Angelesa pokli\xc4\x8deta babica in bratec, ki mu povesta, da sta spremljala tekmo in da ga je na prej\xc5\xa1nji tekmi s Fulhamom videl \xc5\xbee njegov o\xc4\x8de, ki da je tekmo s ponosom na obrazu spremljal v bli\xc5\xbenji pivnici. Santiago novico sprejme z jokom sre\xc4\x8de. Kariero se odlo\xc4\x8di nadaljevati pri Newcastlu, njegov mened\xc5\xbeer postane Glen.\n_START_SECTION_\nFilmska glasba\n_START_PARAGRAPH_\nPlayground Superstar, eno od skladb v filmu, je prispevala alternativna rock skupina Happy Mondays, ki se je s tem vrnila na glasbeno sceno. Kmalu so za namene promocije skladbe posneli \xc5\xa1e videospot._NEWLINE_Na albumu filmske glasbe so iz\xc5\xa1le tudi tri skladbe skupine Oasis, ki se jih ne da najti nikjer drugje. Eno od teh treh skladb je Who Put the Weight of the World on My Shoulders?, ki je dejansko priredba pesmi Noela Gallagherja._NEWLINE_Filmska glasba je obsegala tudi predposneto razli\xc4\x8dico pesmi skupine Oasis Cast No Shadow, v kateri je vokal prevzel Noel Gallagher, ostalo je postorila glasbena skupina UNKLE. Na album so vklju\xc4\x8dili \xc5\xa1e priredbo pesmi Oasisov Morning Glory, ki jo je prispeval Dave Sardy, producent dveh albumov skupine Oasis.'